|  |
| --- |
| Til Kulturministeriet, emhdan@kum.dk |

# Høringssvar: Høring over lovudkast – ændring af Radio- og tv-nævnets kompetencesammensætning, j.nr. 20/03409

Danske Handicaporganisationer (DH) har følgende bemærkninger:

Med lovforslaget ændrer ministeriet Radio- og tv-nævnets

kompetencesammensætning således, at nævnet har praktiske mediefaglige

kompetencer repræsenteret. DH mener, der også er behov for at sikre, at Radio- og tv-nævnet har de rette kompetencer om tilgængelighed, da nævnet jf. ”Bekendtgørelse om tilgængelighed af programvirksomhed på grundlag af tilladelse og registrering for personer med handicap” bl.a. skal føre tilsyn med, at udbyderne udarbejder handlingsplaner for tilgængelighed, påtale overtrædelse af reglerne, og træffe afgørelse om overholdelse af reglerne vedr. tilgængelighed.

DH mener derfor, at ministeriet skal sikre de rette kompetencer vedr. tilgængelighed for mennesker med handicap, når Radio- og tv-nævnets kompetencesammensætning ændres. Det vil sige, at et sagkyndigt medlem skal tilknyttes ad hoc, når kompetencer vedr. tilgængelighed er påkrævet. Dette ad hoc medlem kan også fungere som bindeled mellem Radio- og tv-nævnet og et advisory board med repræsentanter fra handicaporganisationerne.

DH mener, at Radio- og tv-nævnet skal etablere et advisory board med repræsentanter fra handicaporganisationerne, hvor mennesker med handicap kan rådgive og vejlede medietjenesteudbyderne, som vi har gode erfaringer med i TV2’s og DR’s brugerråd. Advisory boardet kan bidrage med erfaring, når medietjenesteudbyderne skal udvælge, hvilke udsendelser der f.eks. skal syns- og tegnsprogstolkes.

Som nævnt ovenfor kan advisory boardet også hjælpe Radio- og tv-nævnet med at vurdere og tage stilling til, hvorvidt handlingsplanerne kan tages til efterretning, eller om de kræver ændringerne for at leve op til lovens forpligtelser. DH mener, der er behov for at sikre, at Radio- og tv-nævnet har de rette kompetencer til dette arbejde.

Skulle ovenstående give anledning til spørgsmål, kan disse rettes til chefkonsulent, Monica Løland, på tlf.: 3638 8524 eller e-mail: [mol@handicap.dk](mailto:mol@handicap.dk).

Med venlig hilsen

Thorkild Olesen   
*Formand*